<classify> RAIS John Magufuli amewataka Watanzania kumuishi Baba wa Taifa Mwalimu Julius Nyerere, kuyatimiza maono yake, kuyachukia aliyoyachukia, kusimamia miiko ya Azimio la Arusha, kuwa wamoja na kupinga ubaguzi wa kidini, kikabila, kivyama, na kumtanguliza Mungu.Amesema Mwalimu Nyerere alikuwa kiongozi mahiri, shupavu na jasiri aliyeliongoza Taifa kwa uadilifu na uaminifu mkubwa.Ameyasema hayo kwenye Uwanja wa Michezo wa Ilulu mjini Lindi kwenye Kumbukizi ya miaka 20 ya Baba wa Taifa, Mwalimu Julius Nyerere na maadhimisho ya kilele cha Mbio za Mwenge wa Uhuru na Sherehe ya Wiki ya Vijana Kitaifa ambako Rais alikuwa mgeni rasmi.Rais Magufuli alisema baada ya Tanganyika kupata uhuru na baadaye kuanzishwa kwa Muungano, Baba wa Taifa aliamua aina ya Taifa alilotaka kulijenga. Alisema baada ya Mwalimu kutafakari kwa kina, aliamua kujenga Taifa la kijamaa linalojitegemea na huo ndiyo ukawa mwanzo wa kuzaliwa kwa Azimio la Arusha mwaka 1967.Kwa mujibu wa Rais Magufuli, Azimio la Arusha lilibeba na kutafsiri falsafa ya itikadi ya Ujamaa na Kujitegemea.Alisema Baba wa Taifa aliamini kuwa njia pekee ya kuleta ukombozi wa kiuchumi na kulinda uhuru wa kisiasa ambao Tanzania iliupata ni kujitegemea.Baba wa Taifa aliamini kuwa endapo nchi yetu itakuwa tegemezi na ombaomba, kamwe haitaweza kulinda uhuru wake wa kisiasa, huu ndiyo msingi mkuu wa kuanzishwa kwa taifa la kijamaa na kujitegemea chini ya Azimio la Arusha, napenda niseme kwamba kwa mtazamo wangu, falsafa na misingi ya Azimio la Arusha ingali ina uhalisia na mashiko mpaka sasa, alieleza Rais Magufuli.Nyerere na Azimio la Arusha Rais Magufuli alisema kupitia Azimio la Arusha, Baba wa Taifa alifanya mambo mbalimbali ikiwemo kuwahimiza wananchi kuchapa kazi kwa bidii ili kujiletea maendeleo, alitoa elimu kwa wote, alijenga viwanda ili Tanzania isiuze nje malighafi, alijenga miundombinu ya usafiri na usafirishaji ikiwemo Reli ya Tazara, Reli ya Kati pamoja na kuweka misingi ya nidhamu kwa watumishi wa umma.Alisema Desemba 9, 1961, Mwenge wa Uhuru uliwashwa na kuwekwa katika kilele cha Mlima Kilimanjaro. Alisema kuwashwa kwa Mwenge huo ilikuwa ishara ya ukomo wa dhuluma, dharau na uonevu ambavyo vilikuwa msingi wa utawala wa kikoloni.Nyerere na Mwenge Alisema Oktoba 22, 1959, Baba wa Taifa alipolihutubia Bunge la Kikoloni alisema Sisi Watanganyika tunataka kuwaasha Mwenge na kuuweka juu ya Mlima Kilimanjaro, umulike hata nje ya mipaka yetu, ulete tumaini pale ambapo hakuna matumaini, upendo pale ambapo kuna chuki, heshima pale palipo na dharau.Kwa mujibu wa Rais Magufuli, kuwekwa kwa Mwenge wa Uhuru juu ya Mlima Kilimanjaro kulimaanisha mwanga wa matumaini usambae Afrika nzima kwa sababu Mwalimu aliamini kuwa uhuru wa Tanzania haukuwa na maana kama nchi zingine za Afrika zilikuwa bado chini ya utawala wa kikoloni, hivyo akaifanya Tanzania kuwa kitovu cha harakati za ukombozi kwa nchi za Kusini mwa Afrika.Nawapongeza vijana hawa waliokimbiza Mwenge, hawa ndiyo taifa la kesho, lazima tujenge taifa lao na kuwaandalia mazingira ya kutawala vizuri, pia nawapongeza na wale vijana 86 waliofika kilele cha Mlima Kilimanjaro, huu ndiyo uzalendo na wakati wenu wa kuitengeneza Tanzania mpya, alieleza Rais Magufuli.Rais Magufuli aligawa vyeti kwa vijana hao kama kumbukumbu ya kupanda Mlima Kilimanjaro.Kabla Kiongozi wa Mbio za Mwenge wa Uhuru Kitaifa hajasoma risala ya wananchi wa Tanzania, Waziri wa Nchi, Ofisi ya Waziri Mkuu Sera, Bunge, Kazi, Vijana, Ajira na Wenye Ulemavu Jenister Mhagama alisema mwaka huu Mwenge wa Uhuru umekimbizwa kwa miezi 7 katika jumla ya kilometa 26,274 ambapo umeweka mawe ya msingi, kufungua na kuzindua miradi ya maendeleo 1,390 yenye thamani ya shilingi Trilioni 4 na Bilioni 750 iliyopo katika Mikoa 31 na Halmashauri 195.Serikali ya awamu ya tanoAmeahidi kuwa Serikali ya Awamu ya Tano itajitahidi kwa kadri iwezavyo kumuenzi Baba wa Taifa na ametaja baadhi ya juhudi zilizofanywa kwa vitendo kuwa ni kupambana na rushwa ambapo Mahakama ya kushughulikia ufisadi imeanzishwa, watumishi hewa takribani 20,000 na wafanyakazi wenye vyeti feki 14,000 wameondolewa katika utumishi wa umma, kutoa shilingi bilioni 23.8 kwa ajili ya elimu bila malipo kwa shule za msingi na sekondari, kutoa shilingi bilioni 470 kwa mwaka kwa ajili ya mikopo ya elimu ya juu, kuboresha huduma za afya ambapo hospitali mpya 69 na vituo vya afya 352 vinajengwa na kuongeza bajeti ya dawa kutoka shilingi Bilioni 31 hadi kufikia shilingi Bilioni 270.Maeneo mengine ni kuboresha upatikanaji wa huduma za maji Mijini na Vijijini ambapo takribani shilingi Trilioni 2 zinatumika, kuhimiza ujenzi wa viwanda ambapo viwanda takribani 4,000 vimejengwa, kuanza ujenzi wa mradi mkubwa wa ujenzi wa Bwawa la Mwalimu Nyerere litakalozalisha megawati 2,115 za umeme ambapo shilingi Trilioni 6.5 zinatumika, kujenga reli ya kisasa standard gauge railway SGR ambapo shilingi Trilioni 7.3 zinatumika, kujenga viwanja vya ndege 11, kununua ndege 11, kupanua bandari ambapo takribani shilingi Trilioni 1 zinatumika, kununua meli mpya na kukarabati za zamani.Aidha, Rais Magufuli amesema Serikali ya Awamu ya Tano inamuenzi Baba wa Taifa kwa kuhakikisha inasimamia vizuri rasilimali na maliasili zikiwemo misitu, wanyamapori na madini kupitia sheria mpya ya mwaka 2017 ambayo imewezesha kuongezeka kwa mapato ya madini kutoka shilingi Bilioni 191 mwaka 201617 hadi kufikia shilingi Bilioni 335 mwaka 201819, kuanzisha Hifadhi za Taifa 4 ikiwemo Hifadhi ya Taifa ya Nyerere baada ya kumega Pori la Akiba la Selous na kuimarisha sekta ya Kilimo.Kuhusu vijana Rais Magufuli ameipongeza Serikali ya Awamu ya Nne iliyoongozwa na Rais Mstaafu Dk Jakaya Kikwete kwa kurejesha mafunzo ya Jeshi la Kujenga Taifa kwa vijana na ameahidi kuwa Serikali ya Awamu ya Tano itaendeleza mafunzo hayo.Sherehe hizo zimehudhuriwa na viongozi mbalimbali wakiwemo Makamu wa Rais Samia Suluhu Hassan, Waziri Mkuu Kassim Majaliwa, Makamu wa Pili wa Rais wa Zanzibar Balozi Seif Ali Idd, Jaji Mkuu wa Tanzania Prof Ibrahim Hamis Juma, Spika wa Baraza la Wawakilishi Zubeir Ali Maulid, Mawaziri wa Tanzania Bara na Zanzibar, Mabalozi, Wakuu wa Mikoa na viongozi wakuu wa Vyombo vya Ulinzi na Usalama.Leo Oktoba 15, 2019 Rais Magufuli ambaye ameongozana na Mkewe Mama Janeth Magufuli ataendelea na ziara yake mkoani Lindi ambapo atazindua barabara za Mji wa Ruangwa, ataweka jiwe la msingi la ujenzi wa ghala la mazao la Kijiji cha Lipande Wilayani Ruangwa na atahutubia mkutano wa hadhara Mjini Ruangwa.  <topic>: KITAIFA 